CELEX: 32019D0690
Language: da
Date: 2019-04-30 00:00:00
Title: Kommissionens gennemførelsesafgørelse (EU) 2019/690 af 30. april 2019 om en foranstaltning truffet af Sverige i henhold til Europa-Parlamentets og Rådets direktiv 2006/42/EF om forbud mod markedsføring af vindmøllemodellerne SWT-2.3-101 og SWT-3.0-113 og tilbagetrækning af de maskiner, der allerede var markedsført (meddelt under nummer C(2019) 3118) (EØS-relevant tekst.)

3.5.2019   
               
               
                  DA
               
               
                  Den Europæiske Unions Tidende
               
               
                  L 116/78
               
            
         KOMMISSIONENS GENNEMFØRELSESAFGØRELSE (EU) 2019/690
         af 30. april 2019
         om en foranstaltning truffet af Sverige i henhold til Europa-Parlamentets og Rådets direktiv 2006/42/EF om forbud mod markedsføring af vindmøllemodellerne SWT-2.3-101 og SWT-3.0-113 og tilbagetrækning af de maskiner, der allerede var markedsført
         
            
               (meddelt under nummer C(2019) 3118)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (1), særlig artikel 11, stk. 3, andet afsnit, og
         ud fra følgende betragtninger:
         
                     (1)
                  
                  
                     Sverige traf en foranstaltning om forbud mod markedsføring og tilbagetrækning fra markedet af vindmøllemodellen SWT-2.3-101, der ikke var i overensstemmelse med de væsentlige sikkerheds- og sundhedskrav i punkt 1.3.8.1 og 1.4.2.1 i bilag I til direktiv 2006/42/EF. I henhold til punkt 1.3.8.1. om bevægelige, kraftoverførende dele skal afskærmninger, der er indrettet til at beskytte personer mod farer som følge af bevægelige, kraftoverførende dele, være faste afskærmninger, som omhandlet i punkt 1.4.2.1. I henhold til punkt 1.4.2.1 skal faste afskærmninger fastholdes ved systemer, der gør det nødvendigt at anvende værktøj for at åbne eller fjerne dem. I den forbindelse anførte Sverige, at de faste afskærmninger, der beskyttede mod de bevægelige dele af rotoren på modellen SWT-2.3-101, kan åbnes uden et separat værktøj, hvilket er en manglende overensstemmelse med kravene i punkt 1.3.8.1. og 1.4.2.1 i bilag I til direktiv 2006/42/EF.
                  
               
                     (2)
                  
                  
                     Med hensyn til vindmøllemodellen SWT-3.0.-113 traf Sverige foranstaltningen ud fra den betragtning, at maskinen ikke var i overensstemmelse med de væsentlige sikkerheds- og sundhedskrav i punkt 1.5.14 i bilag I til direktiv 2006/42/EF. I henhold til de væsentlige sikkerheds- og sundhedskrav i punkt 1.5.14 vedrørende risikoen for at blive lukket inde i en maskine skal maskinen være konstrueret, fremstillet eller udstyret med anordninger, der forhindrer, at en person kan blive lukket inde i maskinen, eller gør det muligt for personen at tilkalde hjælp, hvis han er lukket inde. I den forbindelse anførte Sverige, at røgdetektoren i vindmøllemodellen SWT-3.0-113 ikke har et advarselssignal til at advare enhver person, der måtte befinde sig i turbinen i tilfælde af brand.
                  
               
                     (3)
                  
                  
                     Efter at have modtaget Sveriges meddelelse om beskyttelsesforanstaltningen indledte Kommissionen en høring af de berørte parter for at høre deres synspunkter. Kommissionen sendte et brev til fabrikanten den 12. november 2018. I sit svar af 30. november 2018 meddelte fabrikanten Kommissionen, at den havde truffet foranstaltninger til at udbedre manglerne ved vindmøllemodellerne SWT-2.3-101 og SWT-3.0-113 med henblik på at sikre overholdelse af direktiv 2006/42/EF, og at disse foranstaltninger blev afsluttet inden fristen, der var fastsat til den 31. december 2017.
                  
               
                     (4)
                  
                  
                     Sveriges forklaring vedrørende beskyttelsesforanstaltningerne og den dokumentation, der er tilgængelig for Kommissionen, viser, at vindmøllemodellen SWT-2.3-101 ikke opfyldte de væsentlige sikkerheds- og sundhedskrav i punkt 1.3.8.1 og 1.4.2.1 i bilag I til direktiv 2006/42/EF. Desuden opfyldte vindmøllemodellen SWT-3.0-113 ikke de væsentlige sikkerheds- og sundhedskrav i punkt 1.5.14 i bilag I til direktiv 2006/42/EF. Disse mangler kan bringe personers sundhed og sikkerhed i fare.
                  
               
                     (5)
                  
                  
                     Beskyttelsesforanstaltningen truffet af Sverige bør derfor betragtes som berettiget —
                  
               VEDTAGET DENNE AFGØRELSE:
         
            Artikel 1
            Foranstaltningerne truffet af Sverige om forbud mod markedsføring og tilbagetrækning fra markedet af vindmøllemodellen SWT-2.3-101 og vindmøllemodellen SWT-3.0-113 fremstillet af Siemens Gamesa Renewable Energy AB er berettigede.
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 30. april 2019.
            
               
                  På Kommissionens vegne
               
               Elżbieta BIEŃKOWSKA
               
                  Medlem af Kommissionen
               
            
         
         
            (1)  EUT L 157 af 9.6.2006, s. 24.